Програм сарадње са породицом

Програмом сарадње са породицом, школа дефинише области, садржај и облике сарадње са родитељима, односно старатељима ученика, који обухватају детаљно информисање, саветовање, укључивање у наставне и остале активности школе и консултовање у доношењу одлука око безбедносних, наставних, организационих и финансијских питања, с циљем унапређивања квалитета образовања и васпитања, као и обезбеђивања свеобухватности и трајности васпитно-образовних утицаја.
Сарадња са родитељима ће се одвијати кроз родитељске састанке, индивидуалне разговоре са родитељима, трибине организоване за родитеље,  Савет родитеља школе.
Преко личних контаката са родитељима, наставник или стручни сарадник ће се непосредно упознати са условима живота породице (материјалним, стамбеним, хигијенским), културним навикама, односима у породици, односу родитеља према детету, здравственим и психофизичким стањем детета ради најпогоднијег психолошко-педагошког приступа сваком ученику.
Савет родитеља разматра услове за рад школе, реализацију екскурзија, излета, наставе у природи и друга питања у складу са прописима.
У оквиру одељења али на нивоу школе организоваће се заједничке активности родитеља и деце.

Програмски садржај родитељских састанака
Наставни предмети који ће се реализовати у  новој школској години, представљање изборних  предмета,  облици сарадње породице и школе; календар одржавања родитељских састанака  као и индивидуалних разговора са свим наставницима,  правилник о понашању родитеља и ученика,  избор представника родитеља из одељења за Савет родитеља, помоћ и учешће родитеља у побољшавању услова рада школе,  упознавање родитеља са програмом професионалне орјентације на преласку у средње школе, упознавање родитеља са Програмом заштите од насиља, злостављања и занемаривања и програмима превенције других облика ризичног понашања, разне теме за педагошко-психолошко образовање родитеља, квартална анализа успеха, предлог мотивационих мера за побољшање успеха ученика,  успех у школи и избор средње школе и будућег занимања,  уџбеници, лектира, прибор за рад у наредној школској години.                                        
